Document ID: /roh_data/filtered/fineweb-2-filterrobots_roh.jsonl.gz/72684

Suenter trais dis en bara è l'anteriur papa Benedetg XVI vegnì sepulì en il dom da son Peder. Il papa Franzestg ha presidià la ceremonia durant il requiem sin la plazza da son Peder. Era sche Joseph Ratzinger sez aveva giavischà ina sepultura simpla, è blera glieud sa radunada per render la davosa onur a Benedetg XVI. La schandarmaria vaticana schazegia ch'i saja stà radund 50'000 persunas sin la plazza.
Papa Benedetg XVI era mort da Silvester en la vegliadetgna da 95 onns. L'avantmezdi dals 28 da december aveva Papa Francestg gia annunzià ch'i na giaja betg bain cun ses antecessur ed appellà dad urar per Joseph Ratzinger.
Suenter la messa è vegnì mess a ruaus Papa Benedetg XVI en la cripta dal dom da son Peder, sper blers auters papas che giaschan là. El ha vulì giascher là, nua che ses antecessur Gion Paul II era, avant che lez era vegnì en ina caplutta en il dom, suenter sia beatificaziun.
Ils onns 2005 fin 2013 era Benedetg XVI. il chau da la Baselgia catolica. Il 2005 è el vegnì elegì sco successur da Johannes Paul II. ed era uschia l'emprim Papa tudestg dapi bunamain 500 onns. Il 2013 aveva el – sco emprim papa dapi passa 700 onns – dà giu ses post. El na sa sentiva betg pli abel dad ademplir sia funcziun. Dapi lura viveva el ina vita fitg retratga en ina claustra en il Vatican.